Steinhoff-sitting in Amsterdam uitgestel | Netwerk24
Steinhoff-sitting in Amsterdam uitgestel
Deur Francois Williams 22 Mei 2019 18:24
'n Openbare sitting in Amsterdam, Nederland, waar 'n groep Steinhoff-aandeelhouers Donderdag hul saak aan die Amsterdamse Appèlhof wou stel, is vir eers uitgestel.
Fietsryers by die Amsterdam-Sentraal-treinstasie.
Steinhoff het Woensdagaand in 'n Sens-verklaring gesê hy het op 21 Februarie 'n petisie van die groep aandeelhouers ontvang wat gevra het vir 'n ondersoekende sitting in die Appèlhof se handelsafdeling of sogenaamde ondernemingskamer (Enterprise Chamber), wat klagtes of vertoë oor sake-ondernemings aanhoor.
Volgens Steinhoff het die maatskappy en die groep aandeelhouers egter intussen saam besluit om die sitting tot later in die jaar uit te stel.
Die nuwe datum van die sitting sal aan die mark gegee word sodra dit bevestig is, het Steinhoff gesê.
Steinhoff is in Nederland geregistreer, hoewel sy hoofkantoor op Stellenbosch is. Die groep aandeelhouers sluit in die Openbare Beleggingskorporasie, die staatspensioenfonds, die Werkloosheidsversekeringsfonds, die Vergoedingsfonds, asook 'n reeks ander beleggingsfondse en batebestuurders, wat insluit John Hancock Funds, Pacific Select Fund, en Nordea Funds.
Die groep aandeelhouers wil hul eie ondersoeker na die ineenstorting van Steinhoff vra nadat sy hoof, Markus Jooste, in Desember 2017 ná 'n boekhouskandaal bedank het. Hulle wil ook hul eie verteenwoordiger op die toesighoudende direksie van Steinhoff hê wat kan verseker dat inligting voldoende aan aandeelhouers oorgedra word.
Steinhoff se aandeelprys was Woensdag 2% laer op R1,42. Dit was bo R55 voordat die boekhouskandaal in 2017 bekend geword het.